Die mane: minder massiewe konglomerate van ys en klip
Die vyf hoofmane van Uranus
BO: ’n Fotokompilasie van vyf van die vernaamste mane van Uranus wat hul relatiewe groottes aantoon. Dit is ’n samevoeging van foto’s wat dekades gelede deur die verkenningstuig Voyager 2 geneem is. Uranus het in der waarheid, sover bekend, 27 natuurlike satelliete.
Dit lyk of daar heelwat onstabiliteit heers onder die klein maantjies in die dig bevolkte deel tussen die hoofringe en Miranda. Navorsers meen dit is selfs moontlik dat dié maantjies mekaar se bane kan kruis, wat tot botsings kan lei.
Anders as die meeste mane van die planete, wat die name van figure in die antieke mitlogieë gekry het, dra al die Uranus-mane die name van karakters uit die werke van van die Engelse dramaturg-digter William Shakespeare en die Engelse digter Alexander Pope.
Uranus se satellietsisteem is nie so massief as dié van die ander gasplanete nie en die gesamentlike massa van die vyf hoofmane is minder as die helfte van dié van Triton, die grootste maan van die planeet Neptunus.
Drie van die grootste Uranus-mane van nader bekyk:
Miranda... die lappieskombers met die onstuimige verlede
BO: Die gelittekende oppervlak van Miranda dui op ’n veelbewoë geskiedenis. Daar is so ’n groot verskeidenheid van canyons, terrasse en ander terreinkenmerke op hierdie bekrapte maan met sy gemiddelde deursnee van sowat 470 km, dat ’n mens nie mooi weet hoe jy dit met hom het nie. Daar is selfs die teorie dat Miranda die een of ander tyd in die verlede heeltemal verpletter kon gewees het deur ’n botsing met ’n ander ruimtelike voorwerp en dat die maan homself toe lukraak herrangskik het deur die verskillende dele in die legkaart op ander plekke te plaas.
Geskep deur Ariel ... ... ’n sonsverduistering op Uranus
LINKS BO: Ariel (1200 km in deursnee) het eweneens baie breuke en skeure.
REGS BO: ’n Sonderlinge foto wat deur die wentelende ruimteteleskoop Hubble geneem is van Ariel wat oor Uranus beweeg en ewe aanmatigend sy skaduweekolletjie op die moederplaneet werp.
Krediete: links bo NASA; regs bo HST / ESA / NASA
Titania... “koningin van die feë”
BO: Titania, die grootste van Uranus se mane, wat saam met die ander groot maan Oberon, genoem is na twee karakters in die Shakepeare-drama A Midsummer Night's Dream, naamlik Titania, koningin van die feë, en haar man Oberon. Die maan Titania (met ’n gemiddelde deursnee van sowat 762 600 km) is die agtste grootste maan in ons Sonnestelsel. Daar is navorsers wat reken dat Titania eenmaal ’n groot oseaan gehad het wat gevries het, Regoor die oppervlak is reuse-valleie en canyons.